VSL sklep Cst 242/2011
Datum: 2011-09-14T02:00:00.000+02:00
ecli: ECLI:SI:VSLJ:2011:CST.242.2011
sodisce: Višje sodišče v Ljubljani
oddelek: Gospodarski oddelek
institut: postopek osebnega stečaja - prijava in preizkus terjatev - ugovor proti osnovnemu seznamu preizkušenih terjatev - sklep o preizkusu terjatev - prijava zavarovane terjatve in ločitvene pravice - ločitvene pravice, pridobljene v postopku izvršbe - vpliv začetka postopka zaradi insolventnosti na začete postopke izvršbe ali zavarovanja
jedro: Ker za postopek osebnega stečaja ne velja, da ločitvena pravica v primeru, če upnik zamudi rok za prijavo le-te, preneha, bo upnikova naknadno prijavljena ločitvena pravica lahko predmet preizkusa v nadaljnjem postopku.
zveza: ZFPPIPP člen 59, 61, 62, 62/1, 62/2, 132, 132/3, 132/3-3, 281, 281/1, 298, 298/1, 298/5, 383, 383/2, 383/2-3.

## Jedro

Ker za postopek osebnega stečaja ne velja, da ločitvena pravica v primeru, če upnik zamudi rok za prijavo le-te, preneha, bo upnikova naknadno prijavljena ločitvena pravica lahko predmet preizkusa v nadaljnjem postopku.

## Izrek

Pritožba se zavrže.

## Obrazložitev

1. Sodišče prve stopnje je sklenilo, da se o priznanih (in prerekanih) terjatvah (ter o tem, kdo mora v drugem postopku uveljaviti zahtevek za ugotovitev obstoja oziroma neobstoja prerekanih terjatev, ločitvenih pravic oziroma izločitvenih pravic) odloči tako, kot je navedeno v končnem seznamu preizkušenih terjatev z dne 05. 08. 2011, ki je sestavni del tega izreka in je objavljen hkrati z objavo tega slepa (1. točka izreka sklepa). O priznanih in ločitvenih pravicah v drugih primerih je odločilo tako, da je ugotovilo, da sta priznani terjatev upnika P. d.o.o., M. za plačilo 9.239,43 EUR in ločitvena pravica, s katero je zavarovana ta terjatev in sicer: hipoteka se nanaša na nepremičnino, parc. št. 366, vl. št. 536 k.o. Y in nepremičnino št. 61/27 vl. št. 1481 k.o. Y. in upraviteljici naložilo, da to terjatev prednostno plača iz tega premoženja (2. točka izreka sklepa).

2. Upnik P. d.o.o. je zoper sklep pravočasno vložil pritožbo, iz vseh pritožbenih razlogov. Pritožbenemu sodišču predlaga, da pritožbi ugodi in izpodbijani sklep spremeni tako, da ga dopolni z ugotovitvijo, da sta mu priznani terjatev v znesku 27.565,69 EUR s pripadki in ločitvena pravica, s katero je zavarovana ta terjatev, s hipoteko na parc. št. 366, vpisani v vl. št. 536 k.o. Y. in parc. št. 61/27, vpisani v vl. št. 1481 k.o. Y ter ugotovitvijo, da so izpolnjeni pogoji za nadaljevanje postopka izvršbe pri Okrajnem sodišču v Žalcu pod opr. št. In 78/2008 za plačilo priznane zavarovane terjatve po drugem odstavku 281. člena Zakona o finančnem poslovanju, postopkih zaradi insolventnosti in prisilnem prenehanju (ZFPPIPP). Upraviteljici pa naj bi naložilo, da končni seznam preizkušenih in priznanih terjatev dopolni s priznano ločitveno pravico upnika na zgoraj navedeni nepremičnini ter da ločitveno pravico prizna.

3. Upraviteljica je na pritožbo odgovorila.

4. Pritožba ni dovoljena.

5. V skladu z določbo prvega odstavka 61. člena ZFPPIPP se mora upravitelj v enem mesecu po poteku roka za prijavo terjatve iz drugega odstavka 59. člena ZFPPIPP o vsaki pravočasno prijavljeni terjatvi v osnovnem seznamu preizkušenih terjatev določno izreči, ali to terjatev priznava ali prereka.

6. Pritožbeno sodišče ugotavlja, da je upraviteljica predložila sodišču osnovni seznam preizkušenih terjatev dne 30. 06. 2011, sodišče pa ga je objavilo dne 01. 07. 2011. Ker nihče od upnikov ni vložil ugovora proti osnovnemu seznamu preizkušenih terjatev (prvi in drugi odstavek 62. člena ZFPPIPP), je sodišče upraviteljico o tem obvestilo in jo pozvalo k izdelavi končnega seznama preizkušenih terjatev. Nato pa sprejelo sklep o preizkusu terjatev, katerega sestavni del izreka je končni seznam preizkušenih terjatev.

7. Upnik v pritožbi trdi, da je prijavil ločitveno pravico, s katero je zavarovana njegova pravočasno prijavljena terjatev v višini 27.565,69 EUR s pripadki, dne 06. 07. 2011, torej po tem, ko je upraviteljica že izdelala osnovni seznam preizkušenih terjatev. Zato le-ta ni mogla biti vsebovana v osnovnem seznamu preizkušenih terjatev in ločitvenih pravic, niti, glede na navedeno v točki 6 obrazložitve tega sklepa v končnem seznamu in zato ni mogla biti predmet preizkusa v izpodbijanem sklepu o preizkusu terjatev in ločitvenih pravic. Upnik pa tudi sicer zoper osnovni seznam preizkušenih terjatev ni ugovarjal. 8. Ker pa se glede na določbo 3. točke drugega odstavka 383. člena ZFPPIPP za postopek osebnega stečaja ne uporablja peti odstavek 298. člena ZFPPIPP, po katerem ločitvena pravica v primeru, če upnik zamudi rok za prijavo le-te (prvi odstavek 298. člena ZFPPIPP), preneha, bo njegova naknadno prijavljena ločitvena pravica lahko predmet preizkusa v nadaljnjem postopku (392. člen ZFPPIPP). V kolikor pa upnik meni, da je podana situacija iz 3. točke tretjega odstavka 132. člena ZFPPIPP, lahko ločitveno pravico uveljavi v izvršilnem postopku (prvi odstavek 281. člena ZFPPIPP).

9. Ob povedanem se izkaže, da upnik zoper izpodbijani sklep niti nima pravnega interesa, saj svoje ločitvene pravice niti pravice do preizkusa le-te ni izgubil. 10. Pritožbeno sodišče je ob povedanem njegovo pritožbo zavrglo (1. točka 365. člena ZPP v zvezi s prvim odstavkom 121. člena ZFPPIPP).